Mistä on kyse? Perussuomalaisten puoluesihteeri Riikka Slunga-Poutsalo pitää Pietarsaaren Persuvapaa Pietarsaari -julisteita mauttomina

Hänen tietojensa mukaan perussuomalaisten toimiminen kaupungissa on tehty mahdottomaksi jatkuvalla hiillostuksella

Slunga-Poutsalo sanoo, että puolueen leimaaminen ihmisvihamieliseksi hankaloittaa kenttätyötä

Puoluesihteeri vaatii kiusaajia vastuuseen

Pietarsaaressa katukuvaan on ilmestynyt julisteita, joissa lukee "Persufritt Jakobstad. Persuvapaa Pietarsaari. Persu free Jakobstad."

Perussuomalaisten tilanne kaupungissa on puhuttanut pitkään. Perussuomalaisilla on Pietarsaaressa yksi valtuustopaikka, mutta valtuustotyöskentely on loppunut yli vuosi sitten. Nyt perussuomalaiset haluavat jättää valtuuston ja lautakunnat kokonaan. Kaupunginhallitus vaatii perussuomalaisilta vielä tarkempia perusteluja eroanomukselle.

Perussuomalaisten puoluesihteeri Riikka Slunga-Poutsalo ei määrittele, onko julisteiden levittämisessä hänen mukaansa kyseessä pila vai ajojahti.

– Oli kumpi tahansa, niin aika mautonta se on.

Puolue on hänen mukaansa pyrkinyt nostamaan keskusteluun juuri tämän ilmiön: puolueen jäsenten leimaaminen ihmisvihamielisiksi saa aikaan tällaisia reaktioita jäsenistöä kohtaan.

– En voi ymmärtää enkä hyväksyä.

"Kyseessä klassinen kiusaamistapaus"

Pietarsaaressa perussuomalaiset ovat Slunga-Poutsalon tietojen mukaan joutuneet kiusanteon kohteeksi koko kauden ajan, ja se on tehnyt mahdottomaksi toimimisen luottamustehtävissä.

– Hiillostusta on ollut kaksi vuotta ja nyt se on kärjistynyt entisestään.

Onko puoluejohdon mielestä sitten oikein jättää osallistumatta kokouksiin? Slunga-Poutsalo vastaa rinnastamalla tapauksen klassiseen kiusaamiseen

– Pure hammasta tai luovu paikasta – kumpi on se oikea tapa toimia? Vai olisiko korkea aika saattaa kiusaajat vastuuseen?

Jos yleisesti leimataan meitä ihmisvihamielisiksi, niin kyllähän se tilanteesta aika haastavan tekee nimenomaan kenttäjäsenille. Perussuomalaisten puoluesihteeri Riikka Slunga-Poutsalo

Puoluejohto voi hänen mukaansa lähinnä yrittää valaa luottamusta siihen, että "poliittinen toiminta on Suomessa mahdollista myös perussuomalaisille".

– Jos yleisesti leimataan meitä ihmisvihamielisiksi, niin kyllähän se tilanteesta aika haastavan tekee nimenomaan kenttäjäsenille.

Ongelmia kaksikielisissä kunnissa

Vaikka näin voimakkaat reaktiot ovat harvinaisia, ongelmia on ollut muuallakin. Ne kulminoituvat Slunga-Poutsalon mukaan usein kaksikielisiin kuntiin.

– Niissä on yleensä ajettu aika ahtaaseen rakoon meidän valtuutettujamme.

Puoluesihteeri haluaisi selvittää Pietarsaaren tapauksen juuria myöten.

– Olisi korkea aika avata koko keissi. Olen ikävä kyllä joutunut suosittelemaan paikallisille rikosilmoituksen tekemistä, mikä on sekin aika ikävä suositus poliittisen järjestön jäsenille. Ihmettelen, että tämä päivän Suomessa ollaan tällaisessa tilanteessa, sanoo Slunga-Poutsalo.